2023.8.11.
HU
Az Európai Unió Hivatalos Lapja
C 283/25 2023. február 16., csütörtök
43. felhívja a Bizottságot és a tagállamokat annak biztosítására, hogy az uniós ipari terv képes legyen elősegíteni az igazságos átmenet és célkitűzései megvalósítását, többek között a tisztességes munkakörülményeket és jó fizetést biztosító minőségi munkahelyek létrehozását, a kollektív tárgyalások előmozdítását és a kollektív szerződések tiszteletben tartását; 44. rámutat a munkavállalók képzéshez és átképzéshez való hozzáférésének fontosságára azokban az iparágakban, amelyek a zöld és digitális átállás fényében alapvető változásokon mennek át; hangsúlyozza, hogy a képesítések és az igazolt kompetenciák hozzáadott értéket biztosítanak a munkavállalóknak, javítva helyzetüket a munkaerőpiacon, és a munkaerőpiaci átmenet idején továbbvihetők; szorgalmazza, hogy a készségekkel kapcsolatos közpolitika a képesítések és kompetenciák elismerésére, igazolására és validálására összpontosítson; 45. üdvözli, hogy a terv hozzájárul a magasan képzett munkaerő európai ipar számára történő biztosításához azáltal, hogy megerősíti a készségek relevanciáját, helyi készségfejlesztési paktumokat alkalmaz, egyúttal támogatja egyablakos ügyintézési pontok és helyi készségfejlesztési csomópontok kialakítását, továbbá üdvözli a terv azon törekvését, hogy hasznosítsa az EU-n belüli tehetséget, fokozza a munkaerő határokon átnyúló mobilitását, és képzett munkaerőt vonzzon az Unión kívüli országokból az európai tehetségbázison keresztül; felhívja a Bizottságot, hogy terjesszen elő tervet Európa vonzerejének növelésére a mérnökök és a tudósok számára; 46. szorgalmazza, hogy az uniós ipari terv teremtsen szinergiákat és kapcsolatokat az általános oktatási politikákkal ezen ágazat jelentős hatása miatt; hangsúlyozza, hogy koordinálni kell az egyetemekre vonatkozó európai stratégiával az ipari ökoszisztémával való együttműködés előmozdítása érdekében, különösen stratégiai kutatási és innovációs tevékenységek végrehajtása révén; hangsúlyozza, hogy a szakképzésnek fontos szerepe van abban, hogy az iparágakban zöld és digitális készségekkel rendelkező, képzett személyzet álljon rendelkezésre; 47. hangsúlyozza, hogy a tervnek hozzá kell járulnia a digitális évtized szakpolitikai programjában meghatározott 2030-as célkitűzések és célok eléréséhez, többek között a nem foglalkoztatott, oktatásban és képzésben nem részesülő fiatalok (NEET-fiatalok) és az alacsonyabb képzettségi szinttel rendelkezők foglalkoztatáshoz való hozzáférésének biztosítása révén; 48. felhívja a figyelmet arra, hogy bár az EU-ban folyamatosan növekszik az általános képzések igénybevétele, egyebek mellett az érdeklődés hiánya és a szükségesség érzékelt hiánya miatt ez még mindig jelentősen elmarad attól a célkitűzéstől, hogy 2030-ra a felnőtt lakosság 60 %-a évente vegyen részt képzésben; hangsúlyozza, hogy a készségalapú kompenzációs rendszerek hasznos eszközt jelentenek a képzés elterjedésének növelése szempontjából;
Nyitott és méltányos kereskedelem a reziliens ellátási láncok érdekében 49. emlékeztet arra, hogy az Unióban minden ötödik munkahely az exporttól függ; felhívja a Bizottságot, az Európai Külügyi Szolgálatot és a tagállamokat, hogy mozdítsanak elő új gazdasági partnerségeket a demokratikus országokkal annak érdekében, hogy az Unió és partnerei együtt nézhessenek szembe többek között az éghajlatváltozással és az orosz agresszió következményeivel; 50. felhívja a Bizottságot, hogy mérje fel az aktuális függőségeket, és találjon alternatív forrásokat a kritikus technológiák és nyersanyagok európai ellátási láncainak diverzifikálására, és kiemeli, hogy jobb koordinációra és reziliens ellátási láncok létrehozására irányuló közös erőfeszítésekre van szükség az EU ipari szükségleteinek kielégítése érdekében; tudomásul veszi a kritikus fontosságú nyersanyagokról szóló jogszabályra irányuló jövőbeli javaslatot; 51. üdvözli a kereskedelmi partnerek tisztességtelen gyakorlatai elleni küzdelem érdekében – különösen a közbeszerzés és a külföldi támogatások terén – a jelenlegi ciklusban elfogadott eszközöket; felhívja a Bizottságot, hogy teljes mértékben használja ki ezeket az eszközöket; emellett felhívja a Bizottságot, hogy foglaljon el határozottabb álláspontot az indokolatlan állami támogatások által okozott tisztességtelen globális verseny leküzdésével kapcsolatban; 52. felhívja továbbá a Bizottságot, hogy tegyen javaslatot a világszerte létrehozandó partnerségek új generációjára, amely teljes mértékben kihasználná az EU jelenlegi kereskedelmi partnereivel szembeni gazdasági és politikai befolyását annak biztosítására, hogy az Unió a lehető legjobb ellenértéket érje el ipari exportja és importja számára, miközben előmozdítja értékeit és normáit, nem utolsósorban az emberi jogokat és az európai zöld megállapodást; felhívja a Bizottságot, hogy Európa minden kereskedelempolitikai eszközét használja fel annak érdekében, hogy új kereskedelmi partnerségek keresése és létrehozása révén előmozdítsa jólétét, és védje az egységes piacot az Unión kívüli országokból származó torzító hatásoktól;